ROMANIA

JUDEŢUL MUREŞ

PRIMĂRIA COMUNEI

ACĂŢARI

P R O I E C T D E H O T Ă R Â R E

## privind aprobarea alocării unui spațiu din incinta Sălii de Sport Acățari pentru amenajarea unei biblioteci școlare

 Primarul comunei Acăţari,

 Văzând referatul de aprobare a Primarului comunei Acățari nr.5224/16.07.2025 , și raportul compartimentului de resort nr.5225/16.07.2025,

 Având în vedere:

* Adresa nr. 1970/07.07.2025 înaintată de Școala Gimnazială Acățari, prin care se solicită alocarea unui spațiu pentru amenajarea unei biblioteci școlare;
* Prevederile Legii educației naționale nr. 1/2011, cu modificările și completările ulterioare;

 Văzând prevederile art.7 din Legea nr. 52/2003 privind transparența decizională în administrația publică,republicată,cu modificările și completările ulterioare,

 În temeiul art.136 alin "1" din Ordonanța de Urgență nr. 57 din 3 iulie 2019, privind Codul administrativ,

 p r o p u n e:

**Art. 1.** Se aprobă alocarea unei încăperi situate în incinta Sălii de Sport din localitatea Acățari, aparținând domeniului public al Comunei Acățari, în vederea amenajării unei biblioteci școlare, la solicitarea Școlii Gimnaziale Acățari.

**Art. 2.** Amenajarea și dotarea spațiului vor fi realizate de către Școala Gimnazială Acățari, cu respectarea normelor legale în vigoare privind siguranța, sănătatea și funcționalitatea spațiilor educaționale.

**Art. 3.** Primarul Comunei Acățari, prin aparatul de specialitate, împreună cu conducerea Școlii Gimnaziale Acățari, vor duce la îndeplinire prevederile prezentei hotărâri.

**Art. 4.** Prezenta hotărâre se comunică:

* Instituției Școala Gimnazială Acățari;
* Compartimentului administrativ al Primăriei Acățari;
* Prefecturii Județului Mureș, spre informare.

Primar

 Osvath Csaba pt. Secretar general

 Fulop Robert

 ROMÂNIA,

JUDEŢUL MUREŞ

PRIMĂRIA COMUNEI ACĂŢARI

Tel/Fax: 0265 333112, 0265 333298; e-mail: acatari@cjmures.ro, [www.acatari.ro](http://www.acatari.ro)

 Nr. 5224 din 16 iulie 2025

REFERAT DE APROBARE

la proiectul de hotărâre privind alocarea unui spațiu din incinta Sălii de Sport Acățari pentru amenajarea unei biblioteci școlare

Subsemnatul, Osváth Csaba, Primar al Comunei Acățari, având în vedere:

* Solicitarea nr. 1970/07.07.2025 formulată de doamna Mathe Delinke, director al Școlii Gimnaziale Acățari, privind identificarea unui spațiu pentru amenajarea unei biblioteci școlare;
* Lipsa unui spațiu adecvat pentru lectură și acces la materiale educaționale pentru elevii din localitate;
* Importanța stimulării lecturii și dezvoltării educaționale în rândul elevilor prin accesul la o bibliotecă modernă;
* Faptul că în incinta Sălii de Sport din Acățari există o încăpere care poate fi utilizată în acest scop, fără a afecta activitatea sportivă sau alte activități conexe;

Propun consiliului local adoptarea unei hotărâri prin care să fie alocat spațiul respectiv Școlii Gimnaziale Acățari, în vederea amenajării unei biblioteci școlare.

Primar

OSVATH CSABA

ROMÂNIA,

## JUDEŢUL MUREŞ

## COMUNA ACĂŢARI

SERVICIUL ADMINISTRAȚIE PUBLICĂ

Tel/Fax: 0265 333112, 0265 333298; e-mail: robert@acatari.ro, www.acatari.ro

Nr. 5225 / 16.07.2025

**RAPORT COMPARTIMENTULUI DE SPECIALITATE**

*al serviciului administrativ privind proiectul de hotărâre pentru alocarea unui spațiu din incinta Sălii de Sport Acățari în vederea amenajării unei biblioteci școlare*

 În urma analizei solicitării înregistrate cu nr. 1970/07.07.2025, transmisă de către Școala Gimnazială Acățari și semnată de doamna director Mathe Delinke, privind necesitatea identificării unui spațiu pentru amenajarea unei biblioteci școlare, compartimentul administrativ constată următoarele:

* În incinta Sălii de Sport din localitatea Acățari, situată între cele două corpuri de clădire ale școlii, există o încăpere disponibilă, care corespunde din punct de vedere funcțional și tehnic pentru destinația propusă.
* Amenajarea bibliotecii în acest spațiu nu contravine reglementărilor legale privind utilizarea domeniului public și nu afectează desfășurarea activităților sportive.
* Proiectul susține dezvoltarea infrastructurii educaționale la nivel local și răspunde unei nevoi reale identificate de conducerea unității de învățământ.

În baza celor prezentate, compartimentul administrativ **avizează favorabil** proiectul de hotărâre privind alocarea spațiului solicitat și recomandă Consiliului Local aprobarea acestuia.

Întocmit de:

Șef serviciu

Fulop Robert